Staat se kernkragplan onwettigOmgewingsaktiviste buite die Wes-Kaapse hooggeregshof. Foto: Catherine Rice/ANA Die Wes-Kaapse hooggeregshof het Woensdag bevind die staat se verkrygingsprosesse vir sy kernkragbouprogram is onwettig en ongrondwetlik. Aktiviste van Earthlife Africa het ná afloop van die hof se uitspraak verheug buite die hof in die reën gedans. Earthlife Africa en die Suider-Afrikaanse Geloofsgemeenskap se Omgewingsinstituut (Safcei) het in 2015 die saak by die hof ingedien. Die aktiviste het aangevoer die regering kan nie die een duisend miljard rand bekostig wat dit sal kos om met die kernkragbouprogram voort te gaan nie. Hulle het ook gesê die regering het nie openlik opgetree toe hy ŉ ooreenkoms as deel van die program onderteken het nie. Die organisasies het die regering daarvan beskuldig dat die regte prosedures nie gevolg is deurdat die planne nie eers in die parlement gedebatteer is nie. Regter Lee Bozalek het in sy uitspraak, wat hy voor ŉ volgepakte hofsaal gelewer het, die Suid-Afrikaanse regering se ooreenkomste met Rusland, die VSA en Suid-Korea ter syde gestel. Die hof het ook bevind Tina Joemat-Pettersson, die voormalige minister van energie, het onwettig opgetree toe sy in 2016 die verkryging van kernkrag na Eskom oorgeplaas het.